रामलीला मैदान से रामदेव को जबरन हटाया गया  
अनशन पर बैठे बाबा रामदेव को दिल्ली पुलिस ने शनिवार रात करीब डेढ़ बजे खदेड़ दिया। पुलिस कार्रवाई में बाबा के कई समर्थक घायल हो गए हैं।
काले धन के मुद्दे पर अनशन पर बैठे योग गुरु रामदेव को दिल्ली पुलिस ने शनिवार रात करीब डेढ़ बजे खदेड़ दिया। रामलीला मैदान में हुई पुलिस की कार्रवाई में कई बाबा समर्थक घायल हो गए हैं। पुलिस ने यहां जमकर लाठियां बरसाईं और बाद में आंसू गैस के गोले भी छोड़े।  दिल्ली पुलिस ने सफाई दी है रामदेव ने रामलीला मैदान में सिर्फ पांच हजार लोगों के योग कैंप लगाने की इजाजत ली थी। पुलिस का यह भी कहना है कि उसने सिर्फ आंसू गैस के गोले छोड़े, लाठियां नहीं बरसाईं। इसके साथ ही रामलीला मैदान में धारा 144 लागू कर दिया है और पुलिस ने आसपास के इलाके में भी नाकेबंदी कर दी है।रात के डेढ़ बजे जब पुलिस रामलीला मैदान के मंच पर पहुंची, तब चारों तरफ अफरातफरी मच गई। ऐसे में बाबा रामदेव अपने समर्थकों की मदद से मंच से कूद गए। रामदेव को पंडाल से हटाए जाने के बाद पुलिस ने वहां मौजूद उनके सभी समर्थकों को भी वहां से हटा दिया। पुलिस ने पंडाल में बैठे समर्थकों पर जमकर लाठियां भी बरसाईं और बाद में पंडाल में आंसू गैस के गोले भी छोड़े गए।  बाबा रामदेव लगातार कह रहे थे उन्हें दिन में गिरफ्तार किया जाए। रात भर की कार्रवाई के बाद रविवार सुबह रामलीला मैदान में पूरी तरह सन्नाटा पसरा हुआ है। शनिवार को जहां हजारों लोगों की भीड़ जमा थी, वहां आज परिंदा भी पर नहीं मार सकता। वहीं योग गुरु रामदेव के यहां से रामलीला मैदान से खदेड़े जाने के बाद हरिद्वार के उनके पतंजलि योगपीठ में भी सन्नाटा है।रात में कब क्या हुआ:-  रात 12:45 मिनट पर रामलीला मैदान में पुलिस जुटनी शुरू हो गई। ज्वाइंट पुलिस कमिश्नर और कई डीसीपी मौके पर पहुंचे। उनके साथ में रैपिड एक्शन फोर्स के जवान भी थे। रात 1:15 बजे बाबा रामदेव समर्थकों के कंधों पर दिखे और वह समर्थकों से लगातार घिरे रहे।  रात 1:45 बजे पुलिस बाबा की तरफ बढ़ने लगी। इसके बाद पुलिस−समर्थों में झड़प होने लगी। बाबा ने अपने समर्थकों से कहा कि पुलिस से न भिड़ें। 2 बजे रात में बाबा मंच पर आए, वह कुछ बोलना चाहते थे, लेकिन मंच पर भारी संख्य में समर्थक पहुंच गए। 2 बजे पुलिस ने मंच को भी घेर लिया।  इसके बाद पुलिस ने आंसू गैस के गोले दागे और फिर माहौल पूरी तरह बिगड़ गया। अचानक बाबा गायब हो गए, जिसके बारे में दिल्ली पुलिस का दावा है कि उन्होंने बाबा रामदेव को इंटरसेप्ट किया।